Godkendelserne kom i hus onsdag, og torsdag formiddag kunne letbanen så tage sin allerførste tur med passagerer ombord.

Annonce

AARHUS: Så skete det endelig. På årets korteste og mørkeste dag skinnede solen fra en næsten skyfri himmel over Hack Kampmanns Plads ved Dokk1, hvor politikere, letbanechefer og andre pinger stod samlet for at markere åbningen af Aarhus Letbane, der efter næsten tre måneders forsinkelse endelig var klar til at fragte passagerer. Pladsen var pyntet med flag, og foran letbanen hang en snor klar til at blive klippet over. Et par hundrede mennesker var mødt op til den officielle åbning. Blandt dem var politikere Jens Joel (S) og Rabih Azad-Ahmad (R) samt regionsrådsformand Bent Hansen (S). Borgmester Jacob Bundsgaard (S) deltog ikke i åbningen, da han var til møde i København.

Annonce

Velkommen fra politikerne

Rådmand for Teknik og Miljø, Kristian Würtz (S) var den første til at byde velkommen og markere åbningen. - Endelig kan vi tage hul på en ny epoke i Aarhus. Vi har været meget igennem, og vi har ventet længe. Sådan en dag som i dag er der mange, der fortjener et tak. Det er årtiers kamp for forbedringer af den kollektive trafik, der tages hul på i dag. Det er en kæmpe fornøjelse, sagde han.

De allerførste passagerer stiger ind i letbanen. Foto: Flemming Krogh

Også Bent Hansen havde et par ord med på vejen til letbanen: - Det er som med fødsler, det kan godt trække ud. Og det har det gjort. Men nu er vi her. Det her er starten på noget rigtig stort. Kort efter talerne blev dørene åbnet til letbanen og de første passagerer strømmede ind - klar til letbanens allerførste tur med passagerer ombord. Turen gik til endestationen ved Skejby Sygehus, hvor toget holdt stille et kort øjeblik, inden det tog turen tilbage til Dokk1 og videre til Aarhus H.

Annonce

Gratis kørsel torsdag